salat — BLOG — Katrin Press | food photographer
Katrin Press July 25, 2012
Üks hästi mõnus eksootiline salat (fotol keskel) suvisele peolauale. Lisandiks sobivad krevetid.
*Kogu see laual näha olev küllus sai tehtud maikuu (2012) Oma Maitsesse ja jõuab ka ühekaupa blogisse.
Avokaado-mangosalat 4-le
200 g värskeid salatiürte 1 suur küps mango 2 väiksemat avokaadot värsket koriandrit
Kastmeks: 2 sl peeneks hakitud šalottsibulat 4 tl valge veini äädikat 1 tl Dijoni sinepit 3 sl oliiviõli soola, pipart
Poolita ja koori mango ja avokaadod, lõika mõlemad õhukesteks ribadeks. Nopi koriandrilehti ja sega salati hulka. Sega kokku salatikaste ning maitsesta soola ja pipraga. Sega salatiürdid suures kausis osa kastmega läbi. Seejärel laota peale avokaado ja mangoviilud ning piserda kastmega üle.
In editorial, food, recipe Tags avokaado, mango, retsept, salat, salatikaste
Katrin Press October 17, 2010
Vabandage proua Harilik Pliiats. Te kirjutate viimasel ajal oma blogis nii heleda harilikuga, et kohe mittemidagi pole näha!!! Ülejäänud meeleheitel koduperenaiste pered hakkavad vaikselt nälga surema. :D Pange aga pärlid üll ja kebige pliita äärde. ;) -ooterežiimil nälgas naine-
Täna siis laekus mulle selline murekiri. (Murekiri on nii lahe sõna. See on miski, mida avaldati Nooruses ja Meie Meeles.) Niipea, kui olin seda lugenud, panin noa ja kahvli käest (seda on pildilt kenasti näha) ja haarasin fotoaparaadi, et keegi ei peaks enam sekunditki nälga kannatama. Olin enne just mõelnud, et lubasin oma küla naistele üht salatikastme tegemise juhist ja pole seda siiani kirja pannud. Seda asja, mis mul samal ajal suus matsus, pakutakse peenetes söögikohtades kitsejuustu salati nime all või eriti meelas keeles "küpsetatud kitsejuust salatipadjal". Laksti välguvalang peale ja sündiski näide sellest, kuidas ei tohi toitu pildistada. Aga ilma ju ka ei saa. Siia siis panen sellise pisikese pildi ja suureks klikkamine omal vastutusel.
kitsejuustu (nt Soignon),
saia, ciabattat või sepikut
salatilisi (jääsalat, rukola jne)
paprikat (kui on isu)
1 Kõigepealt ahi 200 peale sooja. Ahjuplaadile sepikuviilud. (Valgest jahust saia sööme nüüdsest ainult pidulikel puhkudel nagu ennevanasti :D) Nendele niristad maitsvat oliiviõli, asetad kitsejuustuviilaka ja puistad tüümianit ka veidike. Ja ahju.
2 Salati rebid tükkideks, tomatid (ja paprika) lõikad suupäraseks ja sätid kõik taldrikule.
3 Kaste on tavaline vinegrett, maitsestatud basiilikuga. Lühidalt: segad kokku umbes 1 osa balsamiäädikat, 4 osa oliiviõli; mett, soola ja basiilikut nii palju, et oleks maitses korralikult tunda. Minu reegel on see, et salatikaste peab olema kontsentraat -- siis on seda ka salati peal tunda. Kes oma maitsemeelt ei usalda, jätku palun mulle kommentaar ja ma püüan kogused välja mõõta. Tegelikult on oluline hoopis see, et endale maitseks. Mõnele meeldib ju hapum, teisele mahedam või magusam, kolmas tahab soolast... Täpselt selline tulebki teha.
4 Kui juust on veid sulanud ja saiad alt kergelt pruunistunud, võtad ahjust välja. Salatile kaste peale, sellele mahlasele ja krõmpsuvale padjale tõstad saia ning enne kui ära jõuab jahtuda, ahnelt nuga ja kahvel sisse!
Vinegrett sinepiga. Naabrinaistele.
Sobib väga hästi värskele salatile (salatilised, kurk, tomat, paprika, punane sibul) soolalõhega.
1 osa valge veini äädikat või sidrunimahla
4 osa oliiviõli
Ah et mis värk sellega on, et saia ei söö ja vitsutame salatit, kui lumi maas. See suur, et... kipub käest ära minema, kui üle päeva kooke blogida. Viimati poes laadisin ostukäru kõigepealt toorest kraami täis ja siis hakkasin vaatama, millega seda söödavaks muuta, sest ainult nii on võimalik süüa "5 peotäit puu- ja juurvilja päevas". Minu meelest hästi tänuväärt kampaania.
Tags salat, salatikaste, vinegrett